bluuebunny/crossref_metadata_2025 huggingface dataset:
Το γκράφιτι
Authors: Δρακοπούλου Κωνσταντίνα
Published: September 2021

Το Γκράφιτι έχει γίνει μέρος του ελληνικού τοπίου από τα μέσα της δεκαετίας του ’80. Ωστόσο, μέχρι σήμερα στην Ελλάδα δεν υπήρξε διατριβή για το θέμα αυτό από την οπτική της ιστορίας και θεωρίας της τέχνης. Σε αυτή τη διατριβή έχω σκιαγραφήσει μια σύντομη ιστορία του γκράφιτι που εμφανίστηκε στη δεκαετία του 1970 και στη δεκαετία του 1980 στη Νέα Υόρκη̇ την υποδοχή των έργων, δηλαδή την κρίσιμη συζήτηση για το γκράφιτι όταν εισήλθε στον θεσμικό κόσμο της τέχνης στην Αμερική και την Ευρώπη̇ τη στυλιστική εξέλιξη των γραμμάτων και των παραστατικών στοιχείων̇ τα θέματα που• που προσείλκυσαν τους γραφείς̇ τις τεχνικές και τα κριτήρια για την αξιολόγηση της ποιότητας των έργων̇ τον τρόπο με τον οποίο τα έργα παρεμβαίνουν στον δημόσιο αστικό χώρο και τα επακόλουθα ερωτήματα που εγείρουν για τη δημοκρατική αισθητική του δημόσιου χώρου̇ το εύρος του σχηματισμού των ομάδων και τον παιδαγωγικό τους ρόλο μεταξύ των γραφέων̇•τις αξίες που διαμορφώνουν την κοινότητα των γραφέων, όπως είναι η έννοια της φήμης. Αφού εξοικειώνω τον αναγνώστη με το οπτικό ιδίωμα αυτού του είδους της τέχνης, προχωρώ σε μια διεξοδική ανάλυση του κινήματος στην Αθήνα και τη Θεσσαλονίκη από το 1985 έως το 2005. Κύριος σκοπός μου εδώ είναι η ανάδειξη της ελληνικής σκηνής του γκράφιτι, καθώς διενέργησα έρευνα πεδίου για πολλά χρόνια. Σχολιάζω τα γενικά καθιερωμένα, αλλά και τα προσωπικά στυλ. Επίσης, ασχολούμαι με την παρουσίαση κρατικών και ιδιωτικών αναθέσεων καθώς και των φεστιβάλ που οργανώθηκαν στις δύο προαναφερόμενες πόλεις, έτσι ώστε να τεκμηριωθούν έργα και τοιχογραφίες. Τέλος, η επεξεργασία και τεκμηρίωση του υλικού έγινε με βάση την προϋπόθεση ότι καμία γραπτή ή προφορική ιστορία δεν μπορεί ποτέ να είναι πλήρης χωρίς κενά, λάθη και αντιφάσεις.
The contribution of experiential and material purchases to happiness
Authors: Κούση Σοφία
Published: September 2021

Σύμφωνα με τη σύσταση εμπειρίας, οι βιωματικές (εμπειρικές) αγορές, όπως εισιτήρια συναυλιών και ταξίδια, συμβάλλουν περισσότερο στην ευτυχία από ότι οι αγορές υλικών αγαθών, όπως ρούχα και αυτοκίνητα. Η πιο βαθιά εξέταση της υπάρχουσας βιβλιογραφίας και οι εμπειρικές εξηγήσεις που παρέχονται για το φαινόμενο αυτό αποκαλύπτει κάποιες ασυμμετρίες στη φύση των δύο τύπων αγορών, οι οποίες συμβάλλουν στο πλεονέκτημα που έχουν οι βιωματικές αγορές ως προς την ευτυχία. Ως εκ τούτου, η σύσταση εμπειρίας φαίνεται να εξηγεί μόνο εν μέρει τη σχέση μεταξύ κατανάλωσης και ευτυχίας, περιορίζοντας έτσι την αξία οποιασδήποτε σύστασης προς τους καταναλωτές για μεγιστοποίηση της ευτυχίας από τα χρήματα που δαπανούν.Η παρούσα έρευνα προτείνει και εξετάζει δύο ασυμμετρίες που δίνουν στις εμπειρικές αγορές ένα πλεονέκτημα ευτυχίας. Συγκεκριμένα, η παρούσα μελέτη υποθέτει ότι οι βιωματικές αγορές είναι εγγενώς πιο ηδονικές και αυτο-εκφραστικές από τις υλικές αγορές. Επίσης, υποθέτει ότι μόλις αυτές οι ασυμμετρίες διορθωθούν, οι υλικές αγορές προσφέρουν τα ίδια επίπεδα ευτυχίας με τις βιωματικές αγορές. Μέσω μιας ποιοτικής μελέτης και πέντε πειραμάτων, αποδεικνύεται ότι οι ανακληθείσες βιωματικές αγορές τείνουν να είναι πιο ηδονικές και αυτό-εκφραστικές από τις υλικές αγορές. Αυτά τα χαρακτηριστικά δίνουν στις βιωματικές αγορές ένα πλεονέκτημα ευτυχίας, καθώς μεσολαβούν στη σχέση ευτυχίας και τύπου αγοράς.Τα αποτελέσματα της παρούσας έρευνας συμβάλλουν στη βελτίωση της σύστασης εμπειρίας και δείχνουν ότι κάτω από συγκεκριμένες συνθήκες, οι υλικές αγορές μπορούν να κάνουν τους ανθρώπους εξίσου ευτυχισμένους. Αυτά τα ευρήματα βελτιώνουν τη σύσταση εμπειρίας, εμβαθύνουν την κατανόηση της σχέσης μεταξύ κατανάλωσης και ευτυχίας, και προσθέτουν στον αυξανόμενο όγκο έρευνας που αποκαλύπτει την πολυπλοκότητα αυτής της σχέσης. Τα στοιχεία δείχνουν ότι η έρευνα στο θέμα αυτό θα πρέπει να πάψει να προσανατολίζεται στο αν οι βιωματικές ή υλικές αγορές κάνουν τους ανθρώπους πιο ευτυχισμένους. Αντίθετα, θα πρέπει να επικεντρωθεί στο ποια στοιχεία και χαρακτηριστικά κάθε αγοράς είναι πιθανό να προσφέρουν περισσότερη ευτυχία. Τα αποτελέσματα υποδεικνύουν την ιεράρχηση των δαπανών προς αυτό-εκφραστικές και ηδονικές αγορές, καθώς αυτά τα δύο χαρακτηριστικά επηρεάζουν θετικά την ευτυχία που προέρχεται από μια αγορά.
Η συμμετοχή των γονέων στην εκπαιδευτική διαδιακασία
Authors: Νάστου Λαμπρινή
Published: September 2021

Στόχος της παρούσας έρευνας ήταν να διερευνήσει τις στάσεις και τις αντιλήψεις των Ελλήνων νηπιαγωγών πάνω στο ζήτημα της γονεϊκής εμπλοκής. Πιο αναλυτικά, η έρευνα εξέτασε: α) τις γενικότερες στάσεις τους απέναντι στην εμπλοκή των γονέων καθώς και πάνω σε συγκεκριμένες διαστάσεις της συμμετοχής, β) το βαθμό στον οποίο είναι ενήμεροι σχετικά με το θέμα της συμμετοχής των γονέων και την αίσθηση ικανότητας που διαθέτουν στην εφαρμογή δραστηριοτήτων συμμετοχής γονέων, γ) το βαθμό στον οποίο θεωρούν σημαντικές για τη διευκόλυνση της δουλειάς τους συγκεκριμένες μορφές εμπλοκής γονέων, δ) τις πρακτικές συμμετοχής γονέων που εφαρμόζουν στα νηπιαγωγεία τους, ε) τους παράγοντες που θεωρούν ότι δυσχεραίνουν τη συμμετοχή και στ) το βαθμό εκπαιδευτικής κατάρτισης που διαθέτουν, σχετικά με τη συμμετοχή των γονέων στην εκπαίδευση του παιδιού τους. Στην έρευνα πήραν μέρος 300 νηπιαγωγοί που υπηρετούσαν σε νηπιαγωγεία της Ηπείρου και της Αιτωλοακαρνανίας. Οι συμμετέχοντες συμπλήρωσαν ερωτηματολόγιο το οποίο διαμορφώθηκε με βάση αντίστοιχα ερωτηματολόγια των Jones et al. (1997), Morris & Taylor (1998), Kusman (1999) και Symeou (2002). Τα αποτελέσματα έδειξαν ότι η πλειονότητα των νηπιαγωγών έχουν θετική στάση απέναντι στη γονεϊκή εμπλοκή, μέτρια έως υψηλή αίσθηση ικανότητας αναφορικά με την εφαρμογή της και χαμηλό βαθμό ενημέρωσης και εκπαιδευτικής κατάρτισης αναφορικά με το θέμα αυτό. Επίσης, βαθμολόγησαν με το χαμηλότερο βαθμό, ως προς τη διευκόλυνση του εκπαιδευτικού τους έργου, τη «συμμετοχή των γονέων στη λήψη αποφάσεων», σε αντίθεση με τις άλλες μορφές συμμετοχής που τις θεωρούν σημαντικές. Όσον αφορά τις πρακτικές συμμετοχής που εφαρμόζουν στα νηπιαγωγεία τους, η συμμετοχή των γονέων στη λήψη αποφάσεων και η συγκρότηση συμβουλίου γονέων, η οργάνωση εργαστηρίων επιμόρφωσης γονέων, η συμμετοχή των γονέων σε δραστηριότητες στην αίθουσα, οι επισκέψεις στο σπίτι και η χρήση γραπτών πολιτικών επικοινωνίας με τους γονείς, εφαρμόζονται σε ελάχιστο βαθμό από την πλειονότητα των νηπιαγωγών. Τέλος, παράγοντες όπως η έλλειψη ενδιαφέροντος των γονέων για τα παιδιά τους και την εκπαίδευσή τους, η άνεση που νιώθουν οι γονείς στο χώρο του σχολείου, η άγνοια των γονέων πάνω στην αναγκαιότητα αλλά και τους τρόπους συμμετοχής τους, δεν θεωρούν ότι υφίστανται ως εμπόδια για τη συμμετοχή των γονέων.
Ο ρόλος των οργάνων κοινωνικής συμμετοχής στη διοίκηση και λειτουργία των εκπαιδευτικών μονάδων στα εκπαιδευτικά συστήματα κρατών - μελών της Ευρωπαϊκής Ένωσης
Authors: Καρατζαφέρη Θεοδώρα
Published: September 2021

Στο διεθνές περιβάλλον είναι παγιωμένη η αντίληψη ότι η οικονομική και κοινωνική ανάπτυξη μιας χώρας τελεί σε άμεση συνάρτηση με την ποιοτική λειτουργία του εκπαιδευτικού συστήματος. Μια τέτοια λειτουργία προϋποθέτει αναβάθμιση και εκσυγχρονισμό ιδεολογικών και διοικητικών δομών της εκπαίδευσης. Η νέα αυτή θεώρηση αντιλαμβάνεται τη διοίκηση του εκπαιδευτικού συστήματος ως ρυθμιστικό όργανο, αυτόνομο από την κεντρική διοίκηση, ως δυναμικό σύστημα που λειτουργεί αποκεντρωτικά στη βάση της ορθολογικής χρήσης των διαθέσιμων πόρων, υλικών και άυλων, οι οποίοι επιστρατεύονται για την πραγματοποίηση των εξαγγελθέντων εκπαιδευτικών στόχων και πολιτικών ενός κράτους. Στις ευρωπαϊκές χώρες λειτουργούν, σε επίπεδο πρωτοβάθμιας και σε δευτεροβάθμιας εκπαίδευσης, όργανα κοινωνικής συμμετοχής των οποίων η σύνθεση, αλλά και οι αρμοδιότητες παρουσιάζουν διαφοροποιήσεις μεταξύ των κρατών-μελών της Ε.Ε. Κοινό στοιχείο στη δομή και λειτουργία των οργάνων αυτών είναι η συμμετοχή των γονιών, αλλά και των τοπικών αρχών. Η διευρυμένη συμμετοχή των συλλογικών κοινωνικών οργάνων στα ευρωπαϊκά εκπαιδευτικά συστήματα αναδεικνύει μια νέα πραγματικότητα, στην οποία κυριαρχούν σύγχρονες τάσεις και προσανατολισμοί της εκπαιδευτικής πολιτικής.
The use of ICT in preschool education
Authors: Liu Xia
Published: September 2021

Η κοινωνία της πληροφορίας έχει επιφέρει την ψηφιοποίηση στη ζωή των μικρών παιδιών και ως αποτέλεσμα η εκπαιδευτική πολιτική και η εκπαιδευτική έρευνα υποστηρίζουν την εισαγωγή και την χρήση των Τεχνολογιών Πληροφορικής και Επικοινωνιών (ΤΠΕ) στην προσχολική διδασκαλία και μάθηση. Αυτές οι αλλαγές στο κοινωνικό πλαίσιο, στην πολιτική και στο πλαίσιο της ακαδημαϊκής έρευνας έχουν προκαλέσει όχι μόνο νέες ευκαιρίες αλλά και νέες απαιτήσεις και προκλήσεις για τις πρακτικές διδασκαλίας κα μάθησης στην προσχολική ηλικία. Όσο για τους πρωταγωνιστές των διδακτικών δραστηριοτήτων σε περιβάλλοντα προσχολικής εκπαίδευσης, είναι πρωταρχικής σημασίας οι εκπαιδευτικοί προσχολικής ηλικίας να είναι καλά προετοιμασμένοι ώστε να προσαρμόζονται στις νέες απαιτήσεις, να εκμεταλλεύονται νέες ευκαιρίες και να αντιμετωπίζουν τις νέες προκλήσεις. Παρόλο που έχει διεξαχθεί ένας μεγάλος αριθμός μελετών για να εξετάσουν την ετοιμότητα και την προσαρμογή των εκπαιδευτικών της πρωτοβάθμιας και της δευτεροβάθμιας εκπαίδευσης στη χρήση των ΤΠΕ στη διδασκαλία και στη μάθηση, υπάρχει έλλειψη ανάλογων μελετών για τους εκπαιδευτικούς προσχολικής ηλικίας, ιδιαίτερα όσον αφορά σε συστηματικές και διεθνείς συγκριτικές έρευνες. Γι’ αυτό ακριβώς το λόγο, προκειμένου να καλυφθεί το ερευνητικό αυτό κενό, η συγκεκριμένη έρευνα αποσκοπεί στο να κάνει μία συστηματική συγκριτική μελέτη ανάμεσα σε Έλληνες και Κινέζους εκπαιδευτικούς προσχολικής ηλικίας όσον αφορά στην ετοιμότητα και στην προσαρμογή τους για τη χρήση των ΤΠΕ στις διδακτικές και μαθησιακές τους πρακτικές. Πιο συγκεκριμένα, η παρούσα μελέτη αναφέρεται στις ομοιότητες και στις διαφορές που παρατηρούνται ανάμεσα σε Έλληνες και Κινέζους εκπαιδευτικούς προσχολικής ηλικίας σε πέντε δείκτες, που περιλαμβάνουν πρόσβαση στις ΤΠΕ, χρήση των ΤΠΕ στην πράξη, στάσεις απέναντι στη χρήση των ΤΠΕ, δεξιότητες στη χρήση των ΤΠΕ και εμπόδια στη χρήση των ΤΠΕ στις καθημερινές διδακτικές και μαθησιακές δραστηριότητες. Στην παρούσα διδακτορική διατριβή υιοθετήθηκε η μεθοδολογία της μελέτης περίπτωσης και επιλέχθηκε μία πόλη με παρόμοιες γεωγραφικές, πολιτικές και οικονομικές συνθήκες. Πέραν αυτού, η παρούσα διδακτορική διατριβή ήταν και μια ανάμεικτη μελέτη, στην οποία συμπεριλήφθηκαν τόσο ποσοτικές (επισκόπηση) και ποιοτικές μέθοδοι (συνέντευξη). Ως συνέπεια, στη διδακτορική διατριβή πήραν μέρος 108 Έλληνες και 115 Κινέζοι εκπαιδευτικοί που δίδαξαν παιδιά ηλικίας 4-6 ετών. Επίσης, 15 Έλληνες εκπαιδευτικοί σε 13 νηπιαγωγεία και 19 Κινέζοι εκπαιδευτικοί σε 11 νηπιαγωγεία πήραν μέρος σε περαιτέρω συνεντεύξεις. Το συμπέρασμα στο οποίο καταλήγει είναι ότι η ετοιμότητα και η προσαρμογή των Ελλήνων και Κινέζων νηπιαγωγών αναφορικά με τη χρήση των ΤΠΕ στη διαδικασία της διδασκαλίας και μάθησης βρίσκεται σε μια πρώιμη φάση, αν και το επίπεδο για κάθε δείκτη ετοιμότητας και προσαρμογής δεν ήταν ίδιο για τις δύο ομάδες.
Συστηματικό σκληρόδερμα και προσβολή του οισοφάγου
Authors: Δεναξάς Κωνσταντίνος
Published: September 2021

Το συστηματικό σκληρόδερμα (ΣΣ) είναι ένα χρόνιο νόσημα του συνδετικού ιστού το οποίο προσβάλλει το δέρμα και άλλα συστήματα, μεταξύ των οποίων και το γαστρεντερικό σύστημα. Η προσβολή του οισοφάγου αφορά έως και το 90% των ΣΣ ασθενών. Ο «σκληροδερμικός οισοφάγος» (ΣΟ), η οισοφαγική δηλαδή προσβολή των ασθενών με ΣΣ, ο οποίος χαρακτηρίζεται από τον συνδυασμό της απουσίας περισταλτισμού στον λείο οισοφάγο και της υποτονίας του κατώτερου οισοφαγικού σφιγκτήρα (ΚΟΣ) μπορεί να συσχετισθεί με διάφορες κλινικές και εργαστηριακές παραμέτρους του ΣΣ. Η μελέτη σε πενήντα τέσσερις ΣΣ ασθενείς με συνοδά οισοφαγικά συμπτώματα των παραμέτρων της μανομετρίας υψηλής ανάλυσης (ΜΥΑ) και ειδικά του ΣΟ με κλινικά και άλλα χαρακτηριστικά της νόσου έδειξε πως ο ΣΟ παρατηρήθηκε στα 2/3 των συμπτωματικών ΣΣ ασθενών και πως συσχετίσθηκε με αυξημένη συχνότητα οισοφαγικής διάτασης στην αξονική τομογραφία (ΑΤ) θώρακος. Η παρουσία οισοφαγικής διάτασης στην ΑΤ θώρακος θα μπορούσε να αποτελέσει μία μη επεμβατική εναλλακτική για την εκτίμηση ΣΣ ασθενών με οισοφαγικά συμπτώματα.Η προσβολή του οισοφάγου στο συστηματικό σκληρόδερμα (ΣΣ) σχετίζεται με αυξημένη νοσηρότητα και αντιμετωπίζεται φαρμακευτικά με τη χρήση της δομπεριδόνης, αν και με αμφισβητούμενη αποτελεσματικότητα. Η χορήγηση από του στόματος της βουσπιρόνης, ενός μη–εκλεκτικού αγωνιστή των 5HT1A υποδοχέων, αυξάνει τον οισοφαγικό περισταλτισμό και τη λειτουργία του κατώτερου οισοφαγικού σφιγκτήρα (ΚΟΣ) σε υγιείς εθελοντές. Η εφ’άπαξ χορήγηση της βουσπιρόνης σε είκοσι ΣΣ ασθενείς, όπως μελετήθηκαν με τη χρήση της ΜΥΑ, έδειξε πολύ θετικά αποτελέσματα καθώς αύξησε σημαντικά την πίεση ηρεμίας του κατώτερου οισοφαγικού σφιγκτήρα (ΚΟΣ) υποδηλώνοντας το σημαντικό ρόλο που μπορεί να έχει αυτό το φάρμακο σε αυτή την ομάδα ασθενών. Επιπρόσθετα η μακροχρόνια χορήγηση της βουσπιρόνης, όπως μελετήθηκε σε είκοσι δύο ΣΣ ασθενείς με οισοφαγική συμπτωματολογία με τη βοήθεια της ΜΥΑ, έδειξε πως δρά θετικά στην λειτουργία του ΚΟΣ και θα μπορούσε ενδεχομένως να χορηγηθεί σε ασθενείς με ΣΣ και συμπτώματα γαστροοισοφαγικής παλινδρομικής νόσου (ΓΟΠΝ) που δεν υποχωρούν με τη λήψη ΑΑΠ.
Ποιότητα ζωής μετά από εφαρμογή της ελάχιστα επεμβατικής βιοψίας του μαστού με τη μέθοδο B.L.E.S. (Breast Lesion Excision System)
Authors: Ματιάτου Μαρία
Published: September 2021

Εισαγωγή-Σκοπός: Το σύστημα B.L.E.S. (Breast Lesion Excision System) είναι μια καλά εδραιωμένη, ελάχιστα επεμβατική στερεοτακτική μέθοδος βιοψίας μη ψηλαφητών μαστογραφικών αλλοιώσεων υπό αναρρόφηση ιστού και με ταυτόχρονη χρήση ραδιοσυχνοτήτων. Η παρούσα μελέτη έχει σαν σκοπό την εκτίμηση των βραχυπρόθεσμων (4 ημέρες μετά) και μακροπρόθεσμων (6 μήνες μετά) επιπτώσεων της διενέργειας βιοψίας μαστού με το σύστημα B.L.E.S. στη σχετιζόμενη με την υγεία ποιότητα ζωής (Σ.Υ.ΠΟΙ.Ζ), καθώς και την αναγνώριση παραγόντων που τροποποιούν αυτή την επίπτωση.Μέθοδος: Στη μελέτη συμπεριλήφθησαν 207 γυναίκες οι οποίες υποβλήθηκαν σε βιοψία μαστού με το σύστημα B.L.E.S.και διαγνώστηκαν με καλοήθεις αλλοιώσεις του μαστού. Η σχετιζόμενη με την υγεία ποιότητα ζωής εκτιμήθηκε με τη χρήση των ερωτηματολογίων EQ-5D (EuroQol Group) και SF-36v2 (QualityMetric Incorporated) σε τρεις χρονικές στιγμές: α) προ της βιοψίας (βασική μέτρηση), β) 4 ημέρες μετά τη βιοψία (βραχυπρόθεσμη μέτρηση) και γ) 6 μήνες μετά τη βιοψία (μακροπρόθεσμη μέτρηση). Επιπροσθέτως, μελετήθηκαν παράγοντες του κοινωνικοοικονομικού και ιατρικού ιστορικού των γυναικών καθώς και η εποχή διενέργειας της βιοψίας προκειμένου να διαπιστωθεί αν έχουν τροποποιητικό ρόλο στις επιπτώσεις της διενέργειας βιοψίας μαστού με το σύστημα B.L.E.S.Αποτελέσματα: Στη βασική μέτρηση οι γυναίκες παρουσιάζουν επηρεασμένη ψυχική υγεία, η οποία βελτιώνεται σταδιακά στις επόμενες μετρήσεις. Στη βραχυπρόθεσμη μέτρηση παρατηρείται επιδείνωση της σωματικής υγείας, που επηρεάζει σε σημαντικό βαθμό τις δραστηριότητες των γυναικών, με τον παράγοντα του πόνου να διαδραματίζει σημαντικό ρόλο. Στη μακροπρόθεσμη μέτρηση, η σωματική υγεία των γυναικών παραμένει αρνητικά επηρεασμένη αλλά σε μικρότερο βαθμό σε σχέση με τη βραχυπρόθεσμη μέτρηση και χωρίς την παρουσία πόνου. Η οικογενειακή κατάσταση και η εποχικότητα φαίνεται να είναι τροποποιητικοί παράγοντες των βραχυπρόθεσμων επιπτώσεων, ενώ η ηλικία, η προεμμηνοπαυσιακή / μετεμμηνοπαυσιακή κατάσταση και ο δείκτης μάζας σώματος (ΒΜΙ) των μακροπρόθεσμων επιπτώσεων. Συμπεράσματα: Η διενέργεια βιοψίας μαστού με το σύστημα B.L.E.S. επηρεάζει δυσμενώς την ποιότητα ζωής των γυναικών προ της βιοψίας σε ψυχολογικό επίπεδο και μετά τη βιοψία σε σωματικό – λειτουργικό επίπεδο με τον παράγοντα του πόνου να διαδραματίζει σημαντικό ρόλο βραχυπρόθεσμα.
Αγροτική βιοτεχνολογία και βιοασφάλεια στην ευρωπαϊκή έννομη τάξη
Authors: Τσιουμάνη Ελισάβετ
Published: September 2021

Στόχος της διατριβής αυτής είναι να περιγράψει, να αναλύσει κριτικά και να αξιολογήσει την ευρωπαϊκή νομοθεσία αναφορικά με τους γενετικά τροποποιημένους οργανισμούς: τη δομή της, τις διαδικασίες που καθιερώνει και τις θεμελιώδεις αρχές που τη διέπουν. Η κριτική εξέταση του κοινωνικού πλαισίου και των συγκρούσεων που το διέπουν, καθώς και η παρουσίαση και αποτίμηση του διεθνούς περιβάλλοντος, θεωρούνται αναπόσπαστο κομμάτι αυτής της διεργασίας. Έτσι, το πρώτο μέρος της διατριβής επικεντρώνεται στο κοινωνιολογικό και πολιτικό υπόβαθρο της νομικής ρύθμισης, ενώ το δεύτερο εξετάζει αναλυτικά και αποτιμά τις γενικές αρχές και επιμέρους ρυθμίσεις του ευρωπαϊκού δικαίου περί ΓΤΟ. Οι εξελίξεις στο διεθνές περιβάλλον δεν εξετάζονται σε ξεχωριστό κεφάλαιο, έχουν όμως ενσωματωθεί λειτουργικά ώστε να συνεισφέρουν περισσότερο στην προσέγγιση των επιμέρους θεμάτων.
Εκτίμηση της συμβολής των θαλάσσιων υδατοκαλλιεργειών στην βιώσιμη ανάπτυξη του νησιωτικού χώρου
Authors: Χατζηευσταθίου Μιχαήλ
Published: September 2021

Σκοπός είναι να εξεταστεί κατά πόσο οι υδατοκαλλιέργειες, και ειδικότερα οι θαλάσσιες ιχθυοκαλλιέργειες, συνεισφέρουν ή όχι στη βιώσιμη ανάπτυξη των νησιωτικών περιοχών που εγκαθίστανται, και όχι η εξέταση της προοπτικής βιωσιμότητας του κλάδου. Κύρια ερωτήματα είναι εάν υπάρχει συμβολή τους στην τοπική οικονομία, καθώς και με ποιες μεταβλητές θα προσεγγισθεί ποσοτικά η απόδοση της δραστηριότητας στις τρεις διαστάσεις της βιωσιμότητας (οικονομική, κοινωνική, περιβαλλοντική), με σαφή διαχωρισμό μεταξύ παραγόντων απόδοσης της δραστηριότητας και παραγόντων επίδρασης της δραστηριότητας στην περιοχή. Παρουσιάζεται σημαντικό κενό, σε παγκόσμιο επίπεδο, όσον αφορά τους παράγοντες που επηρεάζουν την βιωσιμότητα μίας περιοχής όταν η δραστηριότητα αφορά υδάτινα παραγωγικά συστήματα, κι ανυπαρξία αξιόπιστων κριτηρίων (βιολογικά, οικονομικά, κοινωνικά) που να επιτρέπουν να προταθούν πολιτικές με βάση τις οποίες θα λαμβάνονται οι αποφάσεις ίδρυσης ή επέκταση των πλωτών μονάδων.Σκοπός της ανασκόπησης είναι η παρουσίαση των αρχών της βιώσιμης ανάπτυξης, των προβλημάτων που εγείρονται από τα ιδιαίτερα χαρακτηριστικά των νησιών, του σημερινού ρόλου της υδατοκαλλιέργειας στην παγκόσμια και εγχώρια παραγωγή τροφίμων, καθώς και της έρευνας που έχει πραγματοποιηθεί μέχρι σήμερα παγκοσμίως για όλα τα ανωτέρω, ώστε να διερευνηθεί κατά πόσο η ανάπτυξη των υδατοκαλλιεργειών στα νησιά είναι σύμφωνη με τις γενικές θεωρίες για την βιώσιμη ανάπτυξη, και ειδικότερα με το αν συμβαδίζει η ανάπτυξη τους με την προσπάθεια για βιώσιμη ανάπτυξη των νησιωτικών περιοχών. Σκοπός της έρευνας που την ακολούθησε δεν ήταν να εξεταστεί η προοπτική της βιωσιμότητας του κλάδου (που συνήθως ερευνάται), αλλά η ανάπτυξη μεθοδολογίας και η δημιουργία εξειδικευμένου σετ δεικτών προκειμένου να εκτιμηθεί η συμβολή των θαλάσσιων ιχθυοκαλλιεργειών στη βιώσιμη ανάπτυξη των νησιών στα οποία αυτές εγκαθίστανται, μέσα από την πραγματοποίηση δύο διαφορετικού είδους μετρήσεων, της απόδοσης και των επιπτώσεων των θαλάσσιων ιχθυοκαλλιεργειών, καθώς και των παραγόντων που επηρεάζουν την απόδοση και τις επιπτώσεις.Με την ορθή εκτίμηση της συμβολής κάθε δραστηριότητας μπορεί να προταθεί η πολιτική πάνω στην οποία θα πρέπει να συνεχίσει να κινείται η δυνατότητα ίδρυσης νέων μονάδων ή η επέκταση υφιστάμενων εγκαταστάσεων, ώστε να υποστηριχτεί η βιώσιμη ανάπτυξη των νησιών μέσα από παραγωγικές δραστηριότητες του πρωτογενή τομέα, και παράλληλα να προστατευθεί η ιδιαιτερότητα τους ως νησιών (η «νησιωτικότητα» τους).
Ναύπακτος
Authors: Σαράντη Φωτεινή
Published: September 2021

Στο πλαίσιο της μελέτης παρουσιάζεται η τοπογραφική εξέλιξη της Ναυπάκτου και της χώρας της σε ένα ευρύτατο χρονολογικό φάσμα σχεδόν 3.000 χρόνων, βασιζόμενη κυρίως σε αποτελέσματα σωστικών αρχαιολογικών ερευνών, που, κατά το μεγαλύτερο μέρος τους, παρουσιάζονται διεξοδικά για πρώτη φορά και με συστηματικό τρόπο. Το χρονολογικό εύρος της διατριβής αφορά σε όλη την πορεία του αρχαίου οικισμού, από τα πρώτα στάδια ανθρώπινης κατοίκησης στο χώρο της πόλης έως τους ύστερους ρωμαϊκούς και πρωτοβυζαντινούς χρόνους. Η Ναύπακτος είναι από τις ελάχιστες πόλεις της περιοχής της Αιτωλοακαρνανίας από την οποία σήμερα μας προσφέρονται πλούσια ανασκαφικά δεδομένα όχι μόνο από το άστυ, αλλά και από την ύπαιθρο χώρα που ανήκε σε αυτή. Τα ευρήματα που έχουμε στη διάθεσή μας έως σήμερα, οικιστικά και ταφικά, βοηθούν να παρακολουθήσουμε ήδη αρκετά καλά την ιστορική και πολιτιστική συνέχειά της από τους προϊστορικούς χρόνους έως την ύστερη αρχαιότητα, από την κατά γένη οργάνωση στην εξέλιξη σε μία οργανωμένη πλέον πόλη. Παράλληλα μέσα από τα αρχαιολογικά δεδομένα παρακολουθείται αρκετά καλά ο μετασχηματισμός των αρχικών μικρών διάσπαρτων οικισμών στο χώρο της πόλης προς το άστυ των ιστορικών χρόνων και η μετάβαση από τη φυλετική, στην πολιτική και αστική οργάνωση. Τα δεδομένα αυτά συντίθεται αυτά ανά χρονική περίοδο μέσα σε ένα σαφές γεωγραφικό και ιστορικό πλαίσιο. Αντίθετα αρκετά μικρότερη είναι η συμβολή των τοπογραφικών πηγών, αρχαίων και νεότερων, οι οποίες παρουσιάζονται επίσης στη μελέτη.
Σύνθεση και χαρακτηρισμός μεταλλικών πλειάδων υψηλού σπιν και μονομοριακών μαγνητών
Authors: Περιβολάρης Εμμανουήλ-Αλέξανδρος
Published: September 2021

The combination of a-benzoin-oxime (aboH2) in the coordination chemistry of NiII leadsto the formation of octanuclear clusters which contain an unusual peroxo anion derivedby the reduction of atmospheric oxygen while the reducing agent appears to be theorganic ligand (aboH2) which was found within the clusters in its oxidized form as theanion of a-benzil monooxime (abmoH). The in-depth study of the above reaction systemand the chemical reactivity of the octanuclear cages led to the synthesis of a family ofNiII clusters which counts over 20 family members built around a ι6-δ 3:δ 3-Ο2 2-. Thecombination of pseudochalides and other organic ligands in the above reaction systemdid not alter the cores of the octanuclear clusters but caused significant structuralchanges which in turn drastically changed the magnetic properties of the clusters. Theclusters were characterized by X-ray crystallography, spectroscopic and physicalmethods while their magnetic properties were also investigated.In the second part of this thesis, was completed the study of the magnetic properties ofa family of hexanuclear MnIII cages, while was also studied the coordination chemistryof other oxime ligands in combination with nickel, iron and manganese.
The evolution of the European People’s Party after the integration of parties from Western and Eastern Europe
Authors: Πεγκλής Μιχαήλ
Published: September 2021

[…] The aim of this thesis is to review and, based on evidence, re-envisage the foundation and development of the European People’s Party (EPP) through primary research. Through this, we aspire to contribute to the academic discussion on the Europarties within the European integration context. Starting from its creation and early-days period, in the 1970s, as the ‘party’ of the Christian Democratic parties from member states of the European Communities and going through the subsequent integration of political parties from Western and, later on, Eastern European countries, in the 1980s and 1990s to its status at the early 2000s. The originally founded ‘Christian Democratic organisation’ was transformed to a political family, or a ‘network’, of centre-right parties including Christian democratic, conservative and like-minded parties. We will attempt to understand why this change took place, under what reasons, dependent and independent variables, normative conditions, within the historical context. We will follow the timeline of events in the wider context of the European integration that has been underlining, historically, our subject. Ultimately, we are looking for a deeper understanding of this evolution and how does it help understand the broader issue of European parties. Additionally, we are tracing theoretical patterns that its evolution can contribute towards the academic discussion about European integration and their prospects for the future. […]
Η εξωτερική πολιτική του Ισραήλ και η Κύπρος 1946 - 1960
Authors: Χαρίτος Γαβριήλ
Published: September 2021

Η παρούσα διδακτορική διατριβή επιχειρεί να σκιαγραφήσει ποια στάση τήρησε η ισραηλινή εξωτερική πολιτική ως προς τα τεκταινόμενα στην Κύπρο, από το έτος 1946 έως και την ανακήρυξη της ανεξαρτησίας της Κυπριακής Δημοκρατίας, τον Αύγουστο του 1960. Ειδικότερα, με βάση την υπηρεσιακή αλληλογραφία του ισραηλινού Υπουργείου Εξωτερικών, εξετάζονται οι εκάστοτε διεθνείς και περιφερειακοί παράγοντες που επηρέασαν την ψήφο του Ισραήλ στον ΟΗΕ για το Κυπριακό κατά την ως άνω χρονική περίοδο, και αργότερα τη σύσταση διπλωματικών σχέσεων με το ανεξάρτητο κυπριακό κράτος. Παράλληλα, μέσα από τις ισραηλινές διπλωματικές αναφορές και εκτιμήσεις, αναδεικνύονται βασικά χαρακτηριστικά της υπό διαμόρφωση τότε ισραηλινής Realpolitik στα πλαίσια ενός ψυχροπολεμικού περιφερειακού περιβάλλοντος, από το οποίο ωστόσο απουσίαζε η άμεση παρέμβαση των δύο Υπερδυνάμεων, των ΗΠΑ και της ΕΣΣΔ. Ο τρόπος με τον οποίον το Ισραήλ αντιμετώπισε το Κυπριακό πρόβλημα στις διάφορες φάσεις του και ως προς τις ποικίλες εκφάνσεις του, αφ’ ενός καταδεικνύει πώς ένα μικρό κράτος εναρμονίζει τις επιδιώξεις του με εκείνες των ισχυρότερων περιφερειακών παικτών, αφ’ ετέρου εκθέτει τα μέσα, τα κριτήρια και την καθαυτή διαδικασία λήψεως αποφάσεων εκ μέρους της, νεοσύστατης τότε, ισραηλινής διπλωματικής υπηρεσίας.
Ανάπτυξη συστήματος οριοθέτησης πλημμυρών σύμφωνα με την οδηγία 2007/60 της Ε.Ε. για την πρόληψη πλημμυρικών καταστροφών
Authors: Καράτζιος Γεώργιος
Published: September 2021

Σκοπός της διδακτορικής διατριβής είναι η δημιουργία προγράμματος σε Η/Υ (ανοιχτό λογισμικό) για τον υπολογισμό των πλημμυρικών ορίων στα ρέματα. Παρουσιάζονται οι τεχνικές προδιαγραφές και οι ιδιότητες του προγράμματος καθώς και οι δυνατότητες σχεδίασης και χαρτογράφησης. Περιλαμβάνονται επίσης η διαστασιολόγηση, οι υδραυλικοί υπολογισμοί και οι στατικοί υπολογισμοί των τεχνικών έργων. Περιέχονται: α) η περιγραφή των βασικών εργασιών για την εκτίμηση των ορίων πλημμύρας, β) η ανομοιόμορφη βαθμιαία μεταβαλλόμενη ροή, γ) η μεθοδολογία υπολογισμού της στάθμης του νερού της Qmax και η σχεδίαση της ζώνης κατάληψης πλημμύρας στο χάρτη, δ) η μεθοδολογία υπολογισμού της στάθμης του νερού της Qmax σε σύνθετες κατά πλάτος τομές, ε) η μεθοδολογία οριοθέτησης της ζώνης κατάληψης πλημμύρας με την χρήση GIS. Επίσης περιλαμβάνεται η μεθοδολογία για την διαστασιολόγηση και τον στατικό υπολογισμό των φραγμάτων βαρύτητας, των τοίχων αντιστήριξης βαρύτητας και ο υπολογισμός της υποσκαφής στα θεμέλια των φραγμάτων
Το γλωσσικό παιχνίδι ως ψηφιακή διεπίδραση
Authors: Αργύρης Βασίλειος
Published: September 2021

Η διατριβή εξετάζει το γλωσσικό παιχνίδι ως ψηφιακή διεπίδραση, μέσα από μια διαγλωσσική μελέτη περιπτώσεων παιγνιώδους επικοινωνίας σε ελληνόφωνους και αγγλόφωνους ιστότοπους. Για τις ανάγκες της ποιοτικής έρευνας διαμορφώσαμε ένα νέο θεωρητικό πρότυπο στον κλάδο της ανάλυσης ψηφιακής ομιλίας, υποστηρίζοντας ότι οι διαδικτυακοί χρήστες συχνά αξιοποιούν την παιγνιώδη γλώσσα για να λάβουν μέρος σε δραστηριότητες με χαρακτήρα παιδιάς. Κάθε τέτοιο γλωσσικό παιχνίδι δημιουργεί το δικό του νοηματοδοτικό σύστημα, επιτρέποντάς μας να διακρίνουμε όχι μόνο τις πιθανές αποκλίσεις ανάμεσα στην ελληνική και την αγγλική κειμενοποίηση αλλά και, κυρίως, τη δομική και λειτουργική σύγκλιση της ψηφιακής παιγνιακής εμπειρίας στις δύο γλωσσικές κοινότητες. Εδώ ο όρος γλωσσικό παιχνίδι δεν περιλαμβάνει όλες τις παιγνιώδεις χρήσεις αλλά ειδικά εκείνες όπου η πρόθεση παιδιάς αποτυπώνεται, εκτός από το μορφοφωνολογικό ή σημασιολογικό, και σε πραγματολογικό επίπεδο, αφού κατασκευάζει ένα παιγνιώδες πλαίσιο που ρυθμίζει, όσο διαρκεί, την παραγωγή και πρόσληψη του λόγου. Εστιάζοντας σε τέτοια συγκροτημένα κοινωνικά γεγονότα στον κυβερνοχώρο, η έρευνα προσέγγισε το γλωσσικό παιχνίδι ως παραστασιακή επιτέλεση και ανέλυσε τα επιτελεστικά συστατικά του, πλαισίωση – είδος – ρόλους – κειμενικές δράσεις, δίνοντας βαρύτητα στην εξέταση των δράσεων για να καταγράψει ανά παιχνίδι τους γλωσσικούς μηχανισμούς που μεταχειρίζεται ένας παίκτης προς υλοποίηση της στρατηγικής του. Αναγνωρίσαμε τρία διαδικτυακά γλωσσικά παιχνίδια: τη λεκτική μονομαχία, ένα απροκάλυπτα ανταγωνιστικό παιχνίδι˙ το τρολάρισμα, ένα παιχνίδι παραπλάνησης με δυσδιάκριτα όρια μεταξύ ανταγωνισμού – συνεργασίας˙ και το συνεταιριστικό γλωσσικό παιχνίδι, που πάντα λειτουργεί συνεργατικά. Αυτά εμφανίζουν τόσο μια τελετουργική διάσταση, δηλαδή επιτελεστική τυποποίηση που ενώνει τις ατομικές συνεισφορές σε ένα κοινό δρώμενο, όσο και μια καρναβαλική διάσταση, καθώς προκρίνουν αντισυμβατικές και προκλητικές γλωσσικές συμπεριφορές. Επιπλέον, και τα τρία είναι πολύ διαδεδομένα στον Παγκόσμιο Ιστό, γιατί το γλωσσικό παιχνίδι έχει αυξημένη πρακτική χρησιμότητα στον τεχνοπολιτισμό, ως μέθοδος αυτοπαρουσίασης και εργαλείο ψηφιακού γραμματισμού αλλά και ως καθοριστικός παράγοντας για τον (ανα-)σχηματισμό δυνητικών κοινοτήτων λόγου και για την οργάνωση της πολυφωνικής διεπίδρασης στο ρευστό πεδίο της ηλεκτρονικά διαμεσολαβημένης επικοινωνίας.
Χορήγηση ανασυνδυασμένης LH (Luteinizing hormone – ωχρινοτρόπου ορμόνης) για την ενίσχυση της δράσης του αναστολέα PDE-5 (phosphodiesterase type 5) σε άνδρες με στυτική δυσλειτουργία και χαμηλή τεστοστερόνη
Authors: Σεμίνη Γκέργκι
Published: September 2021

Η λήψη σιλδεναφίλης από του στόματος 100 mg ημερησίως συν ανασυνδυασμένη LH 125mg (Luteinizing hormone - ωχρινοτρόπου ορμόνης) δύο φόρες την εβδομάδα για έξι εβδομάδες αυξάνει τη στυτική λειτουργία σε άνδρες με στυτική δυσλειτουργία και χαμηλή τεστοστερόνη. Μέτα από τη μελέτη των δεδομένων, διαπιστώθηκε ότι υπάρχει διαφορά στη βαθμολόγηση για την ικανοποίηση από τη στυτική λειτουργία και των δύο γκρουπ θεραπείας(μετά από την λήψη της φαρμακευτικής αγωγής) με το γκρουπ προ της θεραπείας και είναι στατιστικά σημαντικές (p<0.001). Μεταξύ τους, τα δύο γκρουπ, με διαφορετική θεραπεία δεν παρουσιάζουν στατιστικά σημαντική διαφορά (p≈1.00).Στον έλεγχο των ορμονών LH, FSH και τεστοστερόνης προ και μετά της συνδυασμένης θεραπείας, οι παρατηρούμενες διαφορές προ και μετά της θεραπείας και για τις τρεις ορμόνες ήταν στατιστικά σημαντικές. Η στατιστική ανάλυση των αποτελεσμάτων του σπερμοδιαγράμματος προ και μετά της θεραπείας κατέδειξε στατιστικώς σημαντικές διαφορές για τον όγκο του σπέρματος και τον αριθμό των σπερματοζωαρίων για τη συνδυασμένη θεραπεία με Σιλδεναφίλη από του στόματος 100 mg ημερησίως και ανασυνδυασμένη LH. Αντίστοιχες διαφορές παρατηρήθηκαν και προ και μετά της θεραπείας για τη μονήρη θεραπεία με Σιλδεναφίλη από του στόματος 100 mg ημερησίως, χωρίς ωστόσο να είναι στατιστικώς σημαντικές. Οι παρατηρούμενες διαφορές προ και μετά της θεραπείας για τις ορμόνες LH, FSH δεν είναι στατιστικά σημαντικές. Η ικανοποίηση από την στυτική λειτουργία και ο έλεγχος της τεστοστερόνης στις παρατηρούμενες διαφορές προ και μετά της θεραπείας είναι στατιστικά σημαντικές. Η στατιστικά σημαντική αύξηση της τεστοστερόνης μετά από την χορήγηση Σιλδεναφίλης οφείλεται σε μηχανισμούς του κεντρικού νευρικού συστήματος οι οποίοι ευοδώθηκαν από την ευφορία που προκάλεσαν οι αυξημένες σεξουαλικές επαφές. H μέθοδος είναι σχετικά ασφαλή με σπάνιες ή καθόλου επιπλοκές εκτός από τα αναφερόμενα στα φύλα οδηγιών κάθε φαρμάκου.
Ενταξιακή πολιτική και δίγλωσσοι μαθητές του δημοτικού σχολείου
Authors: Παντελή Παναγιώτης
Published: September 2021

Στην παρούσα εργασία διερευνώνται οι απόψεις και εμπειρίες των εκπαιδευτικών, μεταναστών γονέων και μαθητών με μεταναστευτικό προφίλ σχετικά με ζητήματα διγλωσσίας στο πλαίσιο της ενταξιακής πολιτικής που εφαρμόζεται στην πρωτοβάθμια Ελληνοκυπριακή εκπαίδευση. Για τον σκοπό αυτό επιλέχθηκε η εμπειρική διερεύνηση μέσα από πολυμεθοδικές προσεγγίσεις, συνδυάζοντας ποσοτικές και ποιοτικές μεθόδους συλλογής και ανάλυσης δεδομένων. Στην έρευνα, που υλοποιήθηκε από το 2015 μέχρι το 2017, συμμετείχαν: (α) 416 Ελληνοκύπριοι εκπαιδευτικοί (β) 30 μετανάστες γονείς και (γ) 40 μαθητές Δ, Ε και Στ’ τάξης με μεταναστευτικό προφίλ. Στους εκπαιδευτικούς διανεμήθηκε ερωτηματολόγιο ειδικά σχεδιασμένο για τις ανάγκες της έρευνας, ενώ για τη διερεύνηση των απόψεων και εμπειριών των μεταναστών γονέων και των μαθητών διεξήχθησαν ημι-δομημένες ατομικές συνεντεύξεις. Τα δεδομένα του ερωτηματολογίου αναλύθηκαν ποσοτικά διενεργώντας μια σειρά από στατιστικούς ελέγχους, ενώ τα δεδομένα των συνεντεύξεων αναλύθηκαν ποιοτικά σύμφωνα με τις αρχές της θεματικής ανάλυσης περιεχομένου. Από τα αποτελέσματα διαπιστώθηκε ότι ένας σημαντικός αριθμός εκπαιδευτικών εξέφρασαν απόψεις για ζητήματα διγλωσσίας και διγλωσσικής ανάπτυξης που αντανακλούν τη ρητορική ενός αφομοιωτικού μοντέλου ενταξιακής πολιτικής, το οποίο μέχρι πρότινος εφαρμοζόταν στο ελληνοκυπριακό εκπαιδευτικό σύστημα. Άλλωστε, αξιοσημείωτη ήταν η αβεβαιότητα και άγνοια που παρατηρήθηκε από την πλειονότητα των συμμετεχόντων, τόσο των εκπαιδευτικών όσο και των γονέων σε σχέση με πιθανά οφέλη στη γλωσσική ανάπτυξη και λοιπά γνωστικά οφέλη που συνδέονται με τη διγλωσσία. Επιπλέον, παρόλο που οι περισσότεροι γονείς συμφώνησαν για τη σημαντικότητα της διγλωσσικής ικανότητας και ειδικότερα της γλώσσας της χώρας καταγωγής για το μέλλον των παιδιών τους, η γλωσσική μετατόπιση, από τη γλώσσα της χώρας καταγωγής στην Eλληνική, αποτελεί συχνό φαινόμενο. Αυτή η γλωσσική μετατόπιση αποτυπώνεται συχνά στις πρακτικές εξωσχολικού γραμματισμού των οικογενειών που επιτελούνται σχεδόν αποκλειστικά στην ελληνική γλώσσα. Εν κατακλείδι, διαπιστώθηκε ότι παρά τα μέτρα που έχουν εξαγγελθεί τόσο κατά τη χρονική περίοδο της ένταξης της Κύπρου στην Ευρωπαϊκή Ένωση όσο και πιο πρόσφατα, αυτά δεν φαίνεται να έχουν ακόμη την αναμενόμενη επίδραση προς μια αναθεωρημένη ενταξιακή πολιτική. Για να επιτευχθεί η αναθεώρηση αυτή κρίνεται αναγκαίο να ληφθούν υπόψη οι απόψεις και εμπειρίες όλων των συμβαλλομένων στην εκπαίδευση ώστε να σχεδιαστούν και να εφαρμοστούν πιο αποτελεσματικά αντίστοιχες δράσεις επιμόρφωσης των εκπαιδευτικών και ενδυνάμωσης των πρακτικών των οικογενειών μεταναστών.
Ανατομική μελέτη του όγκου δομών του εγκεφάλου σε ζώντες με τη χρήση λογισμικού κατάτμησης
Authors: Σιοζόπουλος Αχιλλέας
Published: September 2021

Σκοπός. Μορφομετρικές μεταβολές τμημάτων του εγκεφάλου συνοδεύουν πλήθος νευροψυχιατρικών νοσημάτων και συχνά εκτιμώνται σε συγκριτικές απεικονιστικές μελέτες. Η προηγούμενη γνώση των φυσιολογικών μορφομετρικών δεδομένων, αποτελεί απαραίτητη προϋπόθεση για τη σωστή αξιολόγηση συγκριτικών μελετών. Η παρούσα εργασία είχε σκοπό τη μορφομετρική ανάλυση του φυσιολογικού όγκου του ιπποκάμπειου σχηματισμού, του αμυγδαλικού συμπλέγματος, του κελύφους, του κερκοφόρου και του επικλινούς πυρήνα από ένα μεγάλο αριθμό χειροκίνητα κατατετμημένων εξετάσεων Μαγνητικής Τομογραφίας. Υλικό – Μέθοδος. Για την μέτρηση των όγκων χρησιμοποιήθηκαν 106 εξετάσεις sMRI από ενήλικες με αρνητικό ιστορικό νευροψυχιατρικού νοσήματος ή ΚΕΚ. Στις εξετάσεις αυτές έγινε χειροκίνητος διαχωρισμός των δομών με ειδικό λογισμικό επεξεργασίας ιατρικών εικόνων, χρησιμοποιώντας ανατομικά πρωτόκολλα κατάτμησης. Ειδικότερα, στην περίπτωση του αμυγδαλικού συμπλέγματος προτείνεται μία νέα μεθοδολογία κατάτμησης, που βασίζεται σε πρόσφατη ανατομική μελέτη. Οι τιμές που προέκυψαν συσχετίστηκαν με το φύλο και την ηλικία και έγινε έλεγχος για την ύπαρξη διημισφαιρικών διαφορών. Αποτελέσματα. Οι μέσες τιμές των όγκων υπολογίστηκαν ως εξής: ιπποκάμπειος σχηματισμός = 3,43 cm3 (S.D. = ±0,44), αμυγδαλικό σύμπλεγμα = 1,42 cm3 (S.D. = ±0,20), κερκοφόρος π. = 3,18 cm3 (S.D. = ±0,51), κέλυφος = 4,24 mm3 (S.D. = ±0,61) και επικλινής π. = 0,47 cm3 (S.D. = ±0,10). Παρατηρήθηκε εργαστηριακά σημαντική υπεροχή του δεξιού ιπποκάμπειου σχηματισμού και υπεροχή του δεξιού κερκοφόρου, του δεξιού αμυγδαλικού συμπλέγματος και του αριστερού επικλινούς εντός όμως των ορίων του σφάλματος της μεθόδου. Αντίθετα, το κέλυφος εκτιμήθηκε ως συμμετρική δομή. Η μέση raw τιμή του ιπποκάμπειου σχηματισμού βρέθηκε μεγαλύτερη στους άνδρες, σε αντίθεση με την μέση κανονικοποιημένη τιμή που ήταν μεγαλύτερη στις γυναίκες. Η υπεροχή στους άνδρες των raw μετρήσεων του κερκοφόρου και του κελύφους εξαλείφθηκε, μετά από τη διόρθωση των τιμών με βάση τον όγκο της ενδοκράνιας κοιλότητας. Καμία διαφορά μεταξύ raw και κανονικοποιημένων μετρήσεων δεν παρατηρήθηκε στην περίπτωση του επικλινούς πυρήνα. Οι όγκοι των στοιχείων του ραβδωτού εμφάνισαν στους άνδρες αρνητική γραμμική συσχέτιση με την ηλικία, ενώ ασθενής θετική γραμμική συσχέτιση παρατηρήθηκε στην περίπτωση του δεξιού ιπποκάμπειου σχηματισμού στο σύνολο του δείγματος. Τέλος, δεν παρατηρήθηκε καμία συσχέτιση μεταξύ του όγκου του αμυγδαλικού συμπλέγματος και της ηλικίας. Συμπεράσματα. Η μελέτη παρέχει φυσιολογικά μορφομετρικά δεδομένα που αφορούν τον ιπποκάμπειο σχηματισμό, το αμυγδαλικό σύμπλεγμα και τα στοιχεία του ραβδωτού, χρήσιμα στη διεξαγωγή και στην αξιολόγηση αποτελεσμάτων μελλοντικών συγκριτικών μελετών.
High - performance implementation of algorithms on reconfigurable hardware
Authors: Γέντσος Χρίστος
Published: September 2021

Το πόνημα που ακολουθεί αφορά τον σχεδιασμό ψηφιακών κυκλωμάτων υψηλών επιδόσεων σε συσκευές "προγραμματιζόμενες-στο-πεδίο διατάξεις πυλών" (FPGA). Αυτές είναι συσκευές γενικής χρήσης, προσφέροντας μονάδες επαναδιαρθρώσιμου υλικού για την υλοποίηση ψηφιακών κυκλωμάτων. Η δουλειά που παρουσιάζεται σε αυτήν τη διατριβή είναι διπλή, και κίνητρα για την πραγματοποίησή της αποτέλεσαν υπάρχοντα προβλήματα στους τομείς της Μοριακής Διαγνωστικής και της Φυσικής Υψηλών Ενεργειών με απαιτήσεις για υψηλών επιδόσεων υλοποιήσεις διαφόρων αλγορίθμων, που ταιριάζουν εξαιρετικά σε συσκευές FPGA. Ως εκ τούτου, είναι οργανωμένη σε δύο κύρια μέρη, ένα για την κάθε εφαρμογή. Η πρώτη εφαρμογή είναι η ανάπτυξη ενός αλγόριθμου ανίχνευσης ακμών, ονόματι Canny, για ένα σύστημα πραγματικού χρόνου που αποτελεί τη βάση ενός συστήματος επίδειξης για μικρορροϊκό εργαστήριο-σε-τσιπ. Η δεύτερη εφαρμογή είναι ο επανασχεδιασμός εκ νέου διαφόρων αλγορίθμων που χρησιμοποιούνται στο FTK, το οποίο χρησιμοποιεί FPGA και ASIC ώστε να ανακατασκευάζει σε πραγματικό χρόνο τις τροχιές των σωματιδίων που παράγονται από τις συγκρούσεις στον ανιχνευτή ATLAS, από τα ίχνη που αφήνουν στα στρώματα των ανιχνευτών πυριτίου. Οι αλγόριθμοι που αναπτύχθηκαν αφορούν περίπλοκες διαδικασίες αποθήκευσης και ανάκλησης δεδομένων και επεξεργασίας σήματος, με τις καινούριες τους υλοποιήσεις να πρέπει να ανταπεξέλθουν στις αυξημένες απαιτήσεις ροής δεδομένων που θα προκύψουν μετά τις μελλοντικές αναβαθμίσεις του ανιχνευτή. Οι συμβιβασμοί και οι προσεγγίσεις που χρησιμοποιήθηκαν στους διαφόρους αλγόριθμους και οι αιτιολογίες τους, οι στρατηγικές και οι μεθοδολογίες που ακολουθήθηκαν ώστε να γίνουν οι υλοποιήσεις, και τα χαρακτηριστικά και οι επιδόσεις των κυκλωμάτων που προέκυψαν, θα περιγραφούν πλήρως στα κεφάλαια που ακολουθούν.
Φαινομενολογία του ασυνείδητου
Authors: Μήτρου Ιωάννης
Published: September 2021

Σκοπός αυτής της εργασίας είναι να εστιάσει στη σχέση μεταξύ της ψυχανάλυσης και της φιλοσοφίας μέσω της φαινομενολογικής προσέγγισης του ασυνειδήτου. Η εργασία πραγματεύεται τα τέσσερα συμβάντα τα οποία ενεργοποιούν την φιλοσοφία ως προς τις αλήθειες, σύμφωνα με τον A. Badiou: το Ποιητικό (τέχνη), το Πολιτικό, ο Έρως (ψυχανάλυση) και το Μαθήμιο (η επιστήμη). Ιδιαίτερη έμφαση δίνεται στην φαινομενολογία της γλώσσας του N. Merleau-Ponty καθώς και στην φιλοσοφική αντίληψή του για την έννοια του σώματος και της σωματικότητας του υποκειμένου. Η σύνδεση με την ψυχανάλυση πραγματοποιείται κυρίως μέσω της μελέτης του λακανικού πεδίου προσεγγίζοντας το φαινόμενο της τέχνης και του πολιτικού μέσα από το υποκείμενο του ασυνειδήτου. Το κλινικό μέρος της εργασίας πλαισιώνει τη συνολική μελέτη. Η φαινομενολογία του ασυνειδήτου πηγάζει από την χουσερλιανή φαινομενολογία ενώ συνδέεται άμεσα με την φαινομενολoγία του ενδιάμεσου του M. Merleau-Ponty. Μια τέτοια φαινομενολογία ερευνά την φροϋδική ανακάλυψη του ασυνειδήτου θέτοντας νέα θεμέλια για τη συνείδηση και το φαινομενολογικό cogito.
Μελέτη της συμπεριφοράς των λύσεων συστημάτων εξισώσεων διαφορών εκθετικού τύπου
Authors: Ψαρρός Νικόλαος
Published: September 2021

Το κύριο θέμα αυτής της εργασίας είναι η μελέτη της ασυμπτωτικής συμπεριφοράς των λύσεων των εξισώσεων διαφορών εκθετικού τύπου. Μελετάται η συμπεριφορά των θετικών λύσεων εξισώσεων διαφορών. Συγκεκριμένα, μελετάτε η ύπαρξη του μοναδικού θετικού σημείου ισορροπίας. Επιπλέον, διερευνάται κατά πόσο οι θετικές λύσεις είναι φραγμένες και εμμένουσες. Τέλος, μελετάται η σύγκλιση των θετικών λύσεων προς το μοναδικό θετικό σημείο ισορροπίας. Μελετάται επίσης η σταθερότητα του μηδενικού σημείου ισορροπίας των συστημάτων εξισώσεων διαφορών, χρησιμοποιώντας το θεώρημα κεντρικής πολλαπλότητας. Οι εξισώσεις διαφορών και τα συστήματα εξισώσεων διαφορών που περιέχουν εκθετικούς όρους έχουν πολλές πιθανές εφαρμογές στη Βιολογία. Τα συστήματα εξισώσεων διαφορών εκθετικού τύπου είναι χρήσιμα στη μοντελοποίηση ενός πληθυσμού δύο ειδών που περιλαμβάνουν έναν μηχανισμό αυτορύθμισης που περιορίζει τα μεγέθη και των δύο πληθυσμών. Τα αποτελέσματα αυτής της εργασίας θα μπορούσαν να χρησιμοποιηθούν για τη δημιουργία πιο περίπλοκων βιολογικών μοντέλων για τη διευκόλυνση της κατανόησης των βασικών οικολογικών μηχανισμών.
Επιδιόρθωση συστημάτων μεταβάσεων μέσω αφαίρεσης
Authors: Χατζηελευθερίου Γεώργιος
Published: September 2021

Έστω ένα σύστημα μεταβάσεων Μ και μια ιδιότητα φ, το πρόβλημα του ελέγχου μοντέλου είναι να ελέγξουμε αν το μοντέλο Μ ικανοποιεί την ιδιότητα φ. Μια επέκταση του προβλήματος αυτού είναι το πρόβλημα της επιδιόρθωσης μοντέλου. Στην περίπτωση που η ιδιότητα φ δεν ικανοποιείται στο μοντέλο Μ, το πρόβλημα της επιδιόρθωσης μοντέλου είναι να βρούμε ένα άλλο μοντέλο Μ΄ το οποίο να ικανοποιεί την ιδιότητα φ. Επιπλέον, οι αλλαγές που θα γίνουν στο M για να προκύψει το Μ΄ θα πρέπει να είναι οι ελάχιστες σε σχέση με όλα τα αντίστοιχα Μ΄. Όπως και στον έλεγχο μοντέλου, η έκρηξη του χώρου των καταστάσεων καθιστά σχεδόν αδύνατη την εφαρμογή της επιδιόρθωσης μοντέλου σε μοντέλα με πολύ μεγάλο χώρο καταστάσεων. Στη διατριβή αυτή εξετάζουμε το πρόβλημα της επιδιόρθωσης μοντέλου για (1) τις δομές Κρίπκε και Λογική Υπολογιστικού Δέντρου (ΛΥΔ) και, (2) για πιθανοκρατικά συστήματα και ιδιότητες πρόσβασης χρονικής λογικής. Για τις δομές Κρίπκε, η διατριβή αυτή παρουσιάζει ένα πλαίσιο για την επιδιόρθωση μοντέλου που χρησιμοποιεί αφαίρεση και βελτίωση για να αντιμετωπίσει το πρόβλημα της έκρηξης του χώρου των καταστάσεων. Το προτεινόμενο πλαίσιο έχει ως σκοπό την επιδιόρθωση δομών Κρίπκε βασιζόμενο στην χρήση ως αφαιρετικών μοντέλων των Τροπικών Συστημάτων Μεταβάσεων Κριπκε (ΤΣΜΚ) και μιας σημασιολογίας τριών τιμών της ΛΥΔ. Εισάγεται ένας αφαιρετικός αλγόριθμος επιδιόρθωσης για τον οποίο αποδεικνύεται η ορθότητα του και η μερική πληρότητα του καθώς και μελετάται η πολυπλοκότητα του. Επιπλέον, η υλοποίηση ενός πρωτοτύπου χρησιμοποιείται για να παρουσιάσει την πρακτική εφαρμογή του πλαισίου σε ένα σύστημα αυτόματος ανοίγματος πόρτας και στο πρωτόκολλο συστήματος αρχείων Andrew 1. Για τα πιθανοκρατικά συστήματα, αυτή η διατριβή παρουσιάζει ένα πλαίσιο βασισμένο στην αφαίρεση και στην βελτίωση, το οποίο μειώνει το χώρο καταστάσεων του συστήματος που πρόκειται να επιδιορθωθεί με το κόστος της εύρεσης μιας προσεγγιστικής λύσης. Ένας μετρικός χώρος ορίζεται στο σύνολο των ΑΜΔΧ, με σκοπό να μετρηθούν οι διαφορές μεταξύ των αρχικών και των διορθωμένων μοντέλων. Για την επιδιόρθωση, αυτή η διατριβή εισάγει έναν αλγόριθμο και μελετά τις πιο σημαντικές ιδιότητες του όπως η ορθότητα, η πληρότητα και η πολυπλοκότητα. Η πρακτική χρησιμότητα του πλαισίου επιδεικνύεται με την επιδιόρθωση τεσσάρων διαφορετικών πιθανοκρατικών μοντέλων με ποικιλομορφία στη δομή του χώρου των καταστάσεων.
Προσδιορισμός επιπέδων ιρισίνης στον ορό σε γυναίκες με το σύνδρομο των πολυκυστικών ωοθηκών (ΣΠΩ) και συσχέτιση με επίπεδα ανδρογόνων και δείκτες ινσουλινοαντοχής
Authors: Αθανασόπουλος Νικόλαος
Published: September 2021

Σκοπός της μελέτης: Η διερεύνηση διαφορών στα επίπεδα Ιρισίνης ανάμεσα σε νορμοβαρείς έφηβες με Σύνδρομο Πολυκυστικών Ωοθηκών συγκριτικά με αντίστοιχης ηλικίας και δείκτη μάζας σώματος (BMI) μάρτυρες, και η μελέτη των πιθανών συσχετίσεων μεταξύ της Ιρισίνης και των κλινικών σημείων του συνδρόμου. Ασθενείς: Νορμοβαρείς έφηβες με Σύνδρομο Πολυκυστικών Ωοθηκών, ηλικίας 13-21 ετών.Μεθοδολογία: Μελέτη κλινικών, ορμονικών και υπερηχογραφικών παραμέτρων και μέτρηση επιπέδων Ιρισίνης με μέθοδο Eliza. Αποτελέσματα: Μελετήθηκαν συνολικά 39 έφηβες (μέση ±SD; ηλικία 17.3±2.1 έτη, BMI 20.7±1.3 Kg/m2); 23 έφηβες με Σύνδρομο Πολυκυστικών Ωοθηκών και 16 μάρτυρες. Οι έφηβες με Σύνδρομο Πολυκυστικών Ωοθηκών συγκριτικά με τις μάρτυρες είχαν αυξημένα επίπεδα Ιρισίνης νηστείας (1.7±1.0 μg/mL vs. 1.0±0.4 μg/mL; P=.007), ωχρινοτρόπου ορμόνης (LH), οιστραδιόλης, τεστοστερόνης, Δ4-ανδροστενδιόνης, 17-υδροξυπρογεστερόνης, γλυκόζης και δείκτη ελεύθερων ανδρογόνων (free androgen index), σκορ Ferriman-Gallwey και μέσου όγκου ωοθηκών. Για το συνολικό πληθυσμό, τα επίπεδα Ιρισίνης παρουσίασαν θετική συσχέτιση με το μέσο όγκο ωοθηκών (r=.593, P=.020), τα επίπεδα γλυκόζης (r=.428, P=.007), ινσουλίνης (rs=.369, P=.021), του δείκτη HOMA-IR (rs=.422, P=.007) και αρνητική συσχέτιση με τον δείκτη QUICKI (r=-.329, P=.041). Τα επίπεδα της ωοθυλακιοτρόπου ορμόνης (FSH) (B=0.295, Beta=.342, P=.042) και ο μέσος όγκος ωοθηκών (B=0.182, Beta=.821, P=.001) ήταν θετικοί προγνωστικοί παράγοντες, ενώ τα επίπεδα της LH (B=-0.108, Beta=-.523, P=.010) και της τεστοστερόνης (B=-0.431, Beta=-.457, P=.032) ήταν αρνητικοί προγνωστικοί παράγοντες των επιπέδων της Ιρισίνης. Η Ιρισίνη ανευρέθη να αποτελεί θετικό προγνωστικό παράγοντα των επιπέδων γλυκόζης νηστείας (B=0.262, Beta=.428, P=.007). Στην ομάδα των εφήβων με Σύνδρομο Πολυκυστικών Ωοθηκών, τα επίπεδα Ιρισίνης παρουσίαζαν θετική συσχέτιση με τον δείκτη HOMA-IR (rs=.416, P=.048) και αρνητική συσχέτιση με τα επίπεδα LH (rs=-.499, P=.015), τεστοστερόνης (r=-.585, P=.003), free-androgen index (r=-.426, P=.048) και του σκορ Ferriman-Gallwey (r=-.533, P=.015).Συμπεράσματα: Η Ιρισίνη συσχετίζεται με τα μεταβολικά και αναπαραγωγικά χαρακτηριστικά καθώς και με τον υπερανδρογονισμό που εμφανίζουν οι έφηβες με Σύνδρομο Πολυκυστικών Ωοθηκών.
Νέες μέθοδοι για τον διαμοιρασμό και οργάνωση μυστικότητας κρυπτογραφικών κλειδιών, κατά της παράνομης υποκλοπής ψηφιακού περιεχομένου data-audio-video στις έξυπνες κάρτες smart card των δορυφορικών συνδρομητικών συστημάτων ψηφιακής τηλεόρασης DVB-S και DVB-S2, με βάση την ανακατασκευή μυστικών πολυωνύμων με τους αλγόριθμους Lagrange και Newton
Authors: Σπαλιάρας Ηρακλής
Published: September 2021

Στην παρούσα Διδακτορική διατριβή, αρχικά, έγινε μία ανασκόπηση των Ψηφιακών Δορυφορικών Συστημάτων Συνδρομητικής Τηλεόρασης που υιοθετούν τα πρωτόκολλα της DVB (Digital Video Broadcasting). Στη συνέχεια, εξετάστηκαν ορισμένα από τα Συστήματα Πρόσβασης Υπό Όρους (Conditional Access Systems, CAS) που έχουν προταθεί στην βιβλιογραφία και αναλύθηκαν παράγοντες που επηρεάζουν την ασφάλεια των συστημάτων CAS της βιβλιογραφίας αλλά και της αγοράς. Με σκοπό να αυξηθεί η ασφάλεια των συστημάτων CAS, δύο νέες μέθοδοι προτάθηκαν: η μέθοδος ανανέωσης του κλειδιού Μaster Κey (MK) και η μέθοδος παράδοσης του ομαδικού κλειδιού (Group Key, GK). Οι μέθοδοι αυτοί υλοποιήθηκαν με τρεις διαφορετικούς αλγόριθμους και εξετάστηκε αν είναι δυνατή η ενσωμάτωση τους σε υπάρχοντα συστήματα CAS (παρουσιασμένα στην βιβλιογραφία ή χρησιμοποιούμενα στην αγορά). Για να διαπιστωθεί αν οι δύο μέθοδοι που παρουσιάστηκαν μπορούν να υιοθετηθούν από τα σύγχρονα συστήματα CAS, αξιολογήθηκε το υπολογιστικό κόστος με το οποίο επιβαρύνουν τις έξυπνες κάρτες (smart card, SmC) των συνδρομητών του συστήματος, η ανάγκη τους σε εύρος ζώνης καθώς και η αύξηση στην ασφάλεια που επιφέρουν. Επιπλέον, καθώς δεν υπάρχουν δημοσιευμένες διαθέσιμες μετρήσεις σχετικές με τις ανάγκες σε εύρος ζώνης των υπαρχόντων συστημάτων CAS της αγοράς, στα πλαίσια της Διδακτορικής Διατριβής πραγματοποιήθηκαν μετρήσεις του εύρους ζώνης που καταναλώνουν τα συστήματα CAS της αγοράς. Ως δείγμα χρησιμοποιήθηκαν τα δορυφορικά κανάλια του Hotbird 13C στις 130 E. Η αξιολόγηση απέδειξε ότι η υιοθέτηση των προτεινόμενων μεθόδων είναι εύκολα πραγματοποιήσιμη από τα σύγχρονα CAS καθώς το υπολογιστικό κόστος που επιφέρουν στο συνδρομητή και η απαίτησή τους σε εύρος ζώνης είναι περιορισμένα. Επιπλέον, η υιοθέτηση των μεθόδων καθιστά ικανά τα CAS και κατ’ επέκταση στα Δορυφορικά Συστήματα Συνδρομητικής Τηλεόρασης να ανθίστανται σε ένα μεγάλο σύνολο γνωστών επιθέσεων.